**ΤΕΧΝΙΚΗ ΠΕΡΙΓΡΑΦΗ – ΤΕΧΝΙΚΕΣ ΠΡΟΔΙΑΓΡΑΦΕΣ**

**ΜΕΛΕΤΗ 41/2025**

**ΓΕΝΙΚΑ**

Αντικείμενο της σύμβασης είναι η προμήθεια εξοπλισμού για τη συλλογή βιοαποβλήτων του Δήμου Προσοτσάνης και συγκεκριμένα αναφέρεται στον κάτωθι εξοπλισμό :

Το απορριμματοφόρο όχημα θα αποτελείται από φορτηγό πλαίσιο που θα φέρει κατάλληλου τύπου υπερκατασκευή, χωρητικότητας 12,0 κμ., που θα χρησιμοποιηθεί για την μηχανική ( με κάδους ) ή χειρωνακτική ( με τα χέρια ) αποκομιδή και μεταφορά βιοαποδομήσιμων.

**ΑΠΟΡΡΙΜΜΑΤΟΦΟΡΟ ΟΧΗΜΑ**

**Περιγραφή αυτοκινήτου πλαισίου – Τεχνικά και λειτουργικά χαρακτηριστικά**

Το πλαίσιο πρέπει να είναι απόλυτα καινούργιο, πρόσφατης ειδικά στιβαρής κατασκευής, έτους κατασκευής 2023 ή νεώτερο, από τα τελευταία μοντέλα της αντίστοιχης σειράς, τελείως προωθημένης οδήγησης με το τιμόνι υδραυλικό, που θα βρίσκεται στο αριστερό μέρος.

Το μέγιστο επιτρεπόμενο μικτό βάρος του πλαισίου να είναι 16,0 τν.

Να αναφερθεί το τεχνικά επιτρεπόμενο φορτίο του οχήματος καθώς και οι μέγιστες φορτίσεις στους άξονες.

Γενικά το πλαίσιο θα είναι στιβαρής κατασκευής βαρέως τύπου ικανό να δεχτεί αυξημένο φορτίο κατά 20%.

Ο θάλαμος οδήγησης θα είναι τύπου προωθημένης οδήγησης, ισχυρής κατασκευής με χαλύβδινο ισχυρό σκελετό, μονωμένος έναντι της θερμότητας και θορύβου.

Θα φέρει εσωτερική επένδυση θαλάμου με κατάλληλο ανθεκτικό υλικό άριστης ποιότητας, το κάθισμα του οδηγού θα είναι αεροκάθισμα με εργονομικές προδιαγραφές πλήρως ρυθμιζόμενο και θα υπάρχει ένα σταθερό ανεξάρτητο κάθισμα για τον συνοδηγό.

Θα φέρει θύρες εφοδιασμένες με κλειδαριές ασφαλείας και υαλοπίνακες ρυθμιζόμενου ανοίγματος, δύο στρεπτά αλεξήλια τουλάχιστον, ικανό αριθμό υαλοκαθαριστήρων δύο τουλάχιστον ταχυτήτων και μίας διακοπτόμενης, δύο εξωτερικά κάτοπτρα οδηγήσεως καθώς και συσκευή πλυσίματος αλεξηνέμου.

Ολόκληρος ο θάλαμος θα έχει ανεξάρτητο, εξελιγμένο σύστημα ανάρτησης και θα είναι ανακλινόμενος υδραυλικά για εύκολη πρόσβαση στον χώρο του κινητήρα.

Θα διαθέτει πλήρες ταμπλό οργάνων λειτουργίας, ένδειξης και ελέγχου, που κρίνονται απαραίτητα για τη σωστή λειτουργία και αποφυγή βλαβών. Απαραίτητα πρέπει να φέρει ταχογράφο προδιαγραφών Ε.Ε, στροφόμετρο, ταχύμετρο, όργανο ένδειξης ποσότητας καυσίμου και όργανο ένδειξης θερμοκρασίας νερού ψύξης του κινητήρα.

Θα φέρει συστήματα θέρμανσης, αερισμού, και κλιματισμού (air condition) και ράδιο.

Θα φέρει πετρελαιοκινητήρα, ισχύος τουλάχιστον 250 ΗΡ και ροπής τουλάχιστον 1000 Νm.

Να διαθέτει συστήματα υπερπλήρωσης turbo και ενδιάμεσης ψύξης intercooler, οποιοδήποτε άλλο σύστημα προηγμένης τεχνολογίας που αφορά τον έλεγχο και την λειτουργία του κινητήρα θα αξιολογηθεί ανάλογα. Ο κυβισμός του κινητήρα θα είναι ανώτερος των 6.800 κεκ.

Θα πρέπει να ικανοποιεί τις ισχύουσες Ευρωπαϊκές Οδηγίες για την εκπομπή καυσαερίων (Euro VI) καθώς και τις αντίστοιχες για το θόρυβο. Με την προσφορά να κατατεθούν και τα αντίστοιχα διαγράμματα ροπής και ισχύος σε συνάρτηση με τις στροφές του κινητήρα.

Η έξοδος των καυσαερίων του κινητήρα πρέπει να είναι προς τα άνω, με σωλήνα εξάτμισης μονωμένη και τοποθετημένη μεταξύ του θαλάμου οδηγήσεως και της κιβωτάμαξας και να προεξέχει από αυτή ( καθ' ύψος ).

Το σύστημα μετάδοσης κίνησης πρέπει να αποτελείται από μηχανικό χειροκίνητο κιβώτιο ταχυτήτων που πρέπει να φέρει τουλάχιστον οκτώ ( 8 ) ταχύτητες εμπροσθοπορείας και μιας οπισθοπορείας, από μονό δίσκο ξηράς εμπλοκής με υδραυλική υποβοήθηση και διαφορικό, όλα γνήσια του εργοστασίου κατασκευής.

Θα φέρει δυναμολήπτη (Ρ.Τ.Ο.), κατάλληλο για την λειτουργία του υδραυλικού συστήματος της υπερκατασκευής.

Σε περίπτωση που κατά τον χρόνο εγγύησης πάθουν ζημιά το διαφορικό ή το κιβώτιο ταχυτήτων, ο προμηθευτής οφείλει να το αλλάξει άμεσα.

Το σύστημα πέδησης θα είναι με δύο ανεξάρτητα κυκλώματα και σύμφωνο με τον ισχύοντα Κ.Ο.Κ και τις σύγχρονες προδιαγραφές της Ε.Ε. Θα φέρει δισκόφρενα σε όλους τους τροχούς, με σύστημα αντιμπλοκαρίσματος των τροχών και ηλεκτρονικό σύστημα ευστάθειας.

Το χειρόφρενο θα επενεργεί στους οπίσθιους τροχούς με πνευματική μετάδοση, και θα είναι ικανό να εξασφαλίζει την πέδηση του οχήματος σε περίπτωση απώλειας αέρα.

Το σύστημα ανάρτησης, θα είναι στιβαρής κατασκευής με φύλλα σούστας ημιελλειπτικά στον εμπρόσθιο άξονα και στον οπίσθιο άξονα. Να υπάρχουν ράβδοι σταθεροποίησης και στρέψης.

Ο εμπρόσθιος άξονας θα είναι ο διευθυντήριος και θα φέρει μονά ελαστικά ενώ ο οπίσθιος θα είναι ο κινητήριος και θα φέρει διπλά ελαστικά. Θα έχει επτά (7) καινούργια ελαστικά κατάλληλων διαστάσεων ( μονά εμπρός, διπλά πίσω και έναν εφεδρικό τροχό ), τύπου Radial χωρίς αεροθαλάμους, σύμφωνα με τις οδηγίες ERTRO .

Το μεταξόνιο θα είναι έως 4.000 χιλιοστά, και το σύστημα διεύθυνσης θα είναι υδραυλικό.

Η φόρτιση των αξόνων του οχήματος συμπεριλαμβανομένων όλων των μηχανισμών της υπερκατασκευής δεν επιτρέπεται να είναι ανώτερη της μεγίστης επιτρεπόμενης φόρτισης κατ' άξονα και συνολικά για το πλαίσιο.

Εξωτερικά το αυτοκίνητο πρέπει να είναι βαμμένο με χρώματα του πιστολιού σε δύο στρώσεις, κατόπιν στοκαρίσματος, σε χρώμα λευκό, εκτός από τα τμήματα τα οποία καλύπτονται από λαμαρίνα αλουμινίου ή άλλου ανοξείδωτου μετάλλου. Από το Δήμο θα ορισθούν οι επιγραφές τις οποίες το αυτοκίνητο πρέπει να φέρει (για να γίνεται γνωστό ότι αφορά ΑΦ συλλογής βιοαποβλήτων) και τις οποίες ο ανάδοχος θα είναι υποχρεωμένος να εκτελέσει.

Θα εκτιμηθεί ιδιαίτερα η άριστη αισθητικά εμφάνιση του οχήματος και η ποιότητα της βαφής του.

Οι διαστάσεις γενικά του αυτοκινήτου, τα βάρη κατ’ άξονα και τα λοιπά κατασκευαστικά στοιχεία, πρέπει πέρα από τα προηγούμενα να πληρούν τις ισχύουσες διατάξεις για έκδοση άδειας κυκλοφορίας στην Ελλάδα.

Το αυτοκίνητο πρέπει να παραδοθεί με τα κατωτέρω παρελκόμενα:

α) εφεδρικό τροχό με ελαστικό και αεροθάλαμο, όμοιο με τους βασικά περιλαμβανόμενους, τοποθετημένο σε ευχερή θέση,

β) σειρά συνήθων εργαλείων σε κατάλληλη εργαλειοθήκη που να προσδιορίζονται αναλυτικώς σε κατάσταση, γρύλος, τάκοι κ.ά.,

γ) δύο (2) τουλάχιστον πυροσβεστήρες σύμφωνα με τον Κώδικα Οδικής Κυκλοφορίας (Κ.Ο.Κ.) που θα ισχύουν κατά την ημερομηνία παραδόσεως του αυτοκινήτου,

δ) πλήρες φαρμακείο προβλεπόμενο από τον Κ.Ο.Κ.,

ε) τρίγωνο βλαβών προβλεπόμενο από τον Κ.Ο.Κ.,

στ) ψηφιακό ταχογράφο,

ζ) τα απαραίτητα έντυπα για τη συντήρηση, επισκευή και καλή λειτουργία του αυτοκινήτου για τον κινητήρα, το πλαίσιο και την υπερκατασκευή στην Ελληνική κατά προτίμηση ή στην Αγγλική,

η) αντιολισθητικές αλυσίδες,

θ) λασπωτήρες στους πίσω τροχούς.

Το αυτοκίνητο πρέπει να έχει πλήρη ηλεκτρική εγκατάσταση φωτισμού και σημάτων για την κυκλοφορία, σύμφωνα με τον ισχύοντα Κ.Ο.Κ., να είναι εφοδιασμένο με τους απαραίτητους  
προβολείς, προβλεπόμενους καθρέπτες, φωτιστικά σώματα, ηχητικά σήματα και ηχητικό σύστημα επικοινωνίας των εργατών με τον οδηγό και κάμερα στο σημείο φόρτωσης με οθόνη στην καμπίνα του οδηγού για οπτικό έλεγχο του οδηγού, δύο περιστρεφόμενους φάρους και ηλεκτρική εγκατάσταση για νυχτερινή αποκομιδή απορριμμάτων κλπ.

Ακόμα ο προμηθευτής υποχρεούται να προβεί σ’ οποιαδήποτε συμπλήρωση, ενίσχυση ή τροποποίηση που θα απαιτούσε ο έλεγχος ΚΤΕΟ και η υπηρεσία έκδοσης της άδειας κυκλοφορίας.

###### **Υπερκατασκευή – Τεχνικά και λειτουργικά χαρακτηριστικά**

Η υπερκατασκευή θα είναι καινούρια και θα αποτελείται από το κυρίως σώμα, την οπίσθια πόρτα και τον ανυψωτικό μηχανισμό κάδων απορριμμάτων.

Γενικά, στα σημεία της υπερκατασκευής που αναπτύσσονται ιδιαίτερες μηχανικές καταπονήσεις, δηλαδή αυξημένες πιέσεις και τριβές, θα πρέπει να είναι διαμορφωμένα ή ενισχυμένα από χάλυβα ιδιαίτερης ανθεκτικότητας, όπως για παράδειγμα τύπου Hardox-450.

Η υπερκατασκευή θα εδράζεται επί του φορτηγού πλαισίου, σύμφωνα με τις οδηγίες του κατασκευαστή του και ο τρόπος έδρασης θα προσφέρει απόσβεση κραδασμών, ευκολία σε εργασίες συντήρησης και ασφαλή τρόπο αφαίρεσης και επανατοποθέτησης αυτής.

Η χωρητικότητα, μετριέται σε κυβικά μέτρα ( κμ ) και διακρίνεται στη χωρητικότητα του κυρίως σώματος, δηλαδή τον όγκο που καταλαμβάνουν τα συμπιεσμένα απορρίμματα, εντός του κυρίως σώματος, η οποία θα **πρέπει να είναι 12,0 κμ** και στη χωρητικότητα της λεκάνης εναπόθεσης απορριμμάτων, δηλαδή του όγκου σε νερό που θεωρητικά μπορεί να δεχθεί η λεκάνη, η οποία **δεν μπορεί να είναι μικρότερη των 1,2 κμ**.

Το κυρίως σώμα της υπερκατασκευής θα είναι εξ' ολοκλήρου μεταλλικό από χαλυβδοέλασμα ικανού πάχους υψηλής ανθεκτικότητας στη φθορά και τη διάβρωση, με κυρτά πλαϊνά, κλειστό και θα φέρει με άρθρωση πόρτα στο πίσω μέρος έτσι ώστε τα απορρίμματα να είναι τελείως αθέατα.

Η εκροή των υγρών πρέπει να είναι απολύτως εξασφαλισμένη, με ελαστικό παρέμβυσμα, εύκολα αντικαταστίσιμο, τοποθετημένο μεταξύ του σώματος και της οπίσθιας πόρτας.

Εντός του σώματος και σε όλο το μήκος του, θα κινείται η μεταλλική πλάκα εκφόρτωσης των απορριμμάτων, μέσω ενός ισχυρού υδροστατικού κυλίνδρου – διπλής ενέργειας.

Η πλάκα αυτή να συμβάλλει στην διαφοροποίηση της σχέσης συμπίεσης των απορριμμάτων με ανάλογη ηλεκτρονική ρύθμιση έτσι ώστε να επιτυγχάνεται η μέγιστη συμπίεση και να είναι μεταβαλλόμενη η απόδοση του συστήματος ανάλογα με το τύπο και την φύση των διάφορων απορριμμάτων.

Στο πίσω μέρος της υπερκατασκευής και αρθρωτά επί του κυρίως σώματος, πρέπει να βρίσκεται η οπίσθια πόρτα, της οποίας ο μηχανισμός απασφάλισης - ασφάλισης θα προηγείται – ακολουθεί, της ανύψωσης και καταβίβασης αυτής, αντίστοιχα, με ένα μόνο χειρισμό.

Μόνο κατόπιν της απασφάλισης και ανύψωσής της, με ζεύγος υδροστατικών κυλίνδρων, πρέπει να επιτρέπεται η εκφόρτωση των απορριμμάτων.

Η οπίσθια πόρτα, εσωτερικά θα περιλαμβάνει ως κύρια συστατικά τμήματά της τη λεκάνη εναπόθεσης απορριμμάτων και το μηχανισμό συμπίεσής των .

Η λεκάνη εναπόθεσης των απορριμμάτων, πρέπει να βρίσκεται στο χαμηλότερο, εσωτερικά, χώρο της οπίσθιας πόρτας, το δε χείλος φόρτωσης αυτής, δηλαδή η εξωτερική ακμή της να είναι ρυθμιζόμενου ύψους, ανάλογα το είδος της αποκομιδής, μηχανικής ή χειρωνακτικής.

Ο μηχανισμός συμπίεσης πρέπει να φέρει ανάστροφους υδροστατικούς κυλίνδρους και να χρησιμοποιούνται για τη σάρωση και προώθηση των απορριμμάτων, χωρίς να έρχονται σε επαφή με αυτά, από τη λεκάνη εναπόθεσής των προς το εσωτερικό του κυρίως σώματος.

Οι υδροστατικοί κύλινδροι της πλάκας προώθησης θα πρέπει να βρίσκονται εξωτερικά της οπίσθιας πόρτας και οι υδροστατικοί κύλινδροι της πλάκας σάρωσης θα πρέπει να είναι ανάστροφοι, ώστε να μην έρχονται σε επαφή με τα απορρίμματα.

Θα διαθέτει, τουλάχιστον, τα ακόλουθα συστήματα :

**αυτόματο, με επαναλαμβανόμενο κύκλο** που διακόπτεται μόνο με εντολή ή με την συμπλήρωση ορισμένων (προγραμματισμένων) κύκλων (**AUTO**),

**αυτόματο, με απλό κύκλο** που όταν ολοκληρώνεται, διακόπτεται αυτόματα (**SINGLE**) και επαναλαμβάνεται κατόπιν εντολής,

**χειροκίνητο**, όπου ο κύκλος του μηχανισμού συμπίεσης ελέγχεται με μεμονωμένες κινήσεις, από το χειριστή με μοχλούς ή κομβία.

Εξωτερικά της οπίσθιας πόρτας, πρέπει να φέρει δύο ( 2 ) ανακλινόμενα - αντιολισθητικά, ισχυρά σκαλοπάτια και χειρολαβές συγκράτησης.

Στο επάνω εξωτερικό μέρος της οπίσθιας πόρτας και στο εμπρόσθιο μέρος της υπερκατασκευής, να είναι τοποθετημένοι, αντίστοιχα, από ένας ( 1 ) περιστρεφόμενος φάρος χρώματος πορτοκαλί ενώ στο επάνω εξωτερικό μέρος της οπίσθιας πόρτας, ένας ( 1 ) προβολέας νυκτερινής εργασίας.

Επίσης, στο οπίσθιο μέρος το όχημα πρέπει να φέρει ανακλαστικές λωρίδες.

Το όχημα θα προσφέρει την δυνατότητα ασφαλούς χειρισμού, τόσο για χειρωνακτική ( με τα χέρια ) όσο και για μηχανική ( με κάδους ) αποκομιδή.

Η υπερκατασκευή θα φέρει όλα τα απαραίτητα μέσα και μέτρα ασφαλούς λειτουργίας, τα οποία θα περιγραφούν αναλυτικά στην τεχνική προσφορά και θα ικανοποιούν απόλυτα τις βασικές απαιτήσεις υγείας και ασφάλειας που έχει θέσει η Ευρωπαϊκή Επιτροπή ( **ΠΔ 57/2010** ενσωμάτωση οδηγίας **2006/42/ΕΚ** ) σχετικά με την ασφάλεια των μηχανών - **σήμανση CE** και τα πρότυπα της σειράς **ΕΝ 1501**.

Θα φέρει, τουλάχιστον, τον ακόλουθο εξοπλισμό :

* Διάταξη άμεσης διακοπής λειτουργίας του μηχανισμού συμπίεσης, με δύο κομβία, αριστερά και δεξιά στο οπίσθιο πλαϊνό τμήμα της υπερκατασκευής - **Emergency stop** της οποίας η ενεργοποίηση, θα επιφέρει ηχητικό σήμα εντός του θαλάμου οδήγησης.
* Διάταξη άμεσης επέμβασης απεγκλωβισμού αντικειμένων από το μηχανισμό συμπίεσης, με κομβίο επί του πίνακα ελέγχου - **Rescue switch**, η ενεργοποίηση της οποίας θα είναι εφικτή ακόμα και όταν έχει ενεργοποιηθεί η διάταξη άμεσης διακοπής.
* Οι γραμμές ανύψωσης της οπίσθιας πόρτας και του ανυψωτικού μηχανισμού, θα είναι εξοπλισμένες με **βαλβίδα διακοπής ροής**, που θα ενεργοποιούνται σε περίπτωση απώλειας της υδραυλικής πίεσης.
* Η γραμμή καταβίβασης της οπίσθιας πόρτας θα είναι εξοπλισμένη με **βαλβίδα ελέγχου ροής**, για την ρύθμιση της ταχύτητας καταβίβασης, στην επιθυμητή τιμή που ορίζεται από το πρότυπο της σειράς **ΕΝ 1501**.
* Όλες οι υδραυλικές σωληνώσεις πρέπει να φέρουν συντελεστή ασφαλείας **i = 4** έναντι της πίεσης λειτουργίας και να είναι ορατές για να μπορούν να ελέγχονται.
* Εντός του θαλάμου οδήγησης, θα υπάρχουν χειριστήρια και ενδεικτικές λυχνίες για το χειρισμό της οπίσθιας πόρτας και του μηχανισμού εκφόρτωσης και κλειστό κύκλωμα τηλεόρασης για την παρακολούθηση των εργασιών φόρτωσης του οχήματος.
* Επιπρόσθετα, θα υπάρχει κατάλληλη **διάταξη αποτροπής πλήρους καταβίβασης της οπίσθιας πόρτας - εφόσον χειρίζεται από το θάλαμο οδήγησης** .

Η οπίσθια πόρτα θα σταματά σε απόσταση από τη περιοχή επαφής της με το κυρίως σώμα και θα προβλέπεται κατάλληλη διάταξη για την ολοκλήρωση της καταβίβασης, με χειρισμό κοντά από το σημείο επαφής του κυρίως σώματος και της οπίσθιας πόρτας .

* Μηχανική **ασφαλή συγκράτηση της οπίσθιας πόρτας σε ανοικτή θέση**, ώστε να επιτρέπεται με ασφάλεια η είσοδος εντός του κυρίως σώματος ή αλλού σημείου, για συντήρηση ή επισκευή .
* **Διάταξη ασφαλείας** για την αποτροπή κίνησης του οχήματος, με ταχύτητα ανώτερη της οριζόμενης στο πρότυπο της σειράς **ΕΝ 1501**, εφ’ όσον επί των σκαλοπατιών της οπίσθιας πόρτας, στέκεται άνθρωπος και παράλληλα δεν θα επιτρέπεται η οπισθοπορεία του.
* Η **στάθμη του εκπεμπόμενου θορύβου** της υπερκατασκευής, θα είναι σύμφωνη με την ισχύουσα κάθε φορά οδηγία (**2000/14/ΕΚ**) και το σχετικό πρότυπο της σειράς **ΕΝ 1501**.

**Ανυψωτικός μηχανισμός – Τεχνικά και λειτουργικά χαρακτηριστικά**

Το όχημα πρέπει να φέρει στο οπίσθιο μέρος του, πλήρως υδραυλικό ανυψωτικό μηχανισμό, κατάλληλο ( με βραχίονες και χτένα ) για την υποδοχή, ανύψωση και εκφόρτωση των τυποποιημένων κατά **ΕΝ 840** κάδων απορριμμάτων, πλαστικών ή μεταλλικών, χωρητικότητας από **80** έως **1300** λτρ.

Υποχρεωτικά, η διάταξη της χτένας για τους μικρούς πλαστικούς κάδους θα πρέπει να είναι τύπου γλυσιέρας ( πάνω-κάτω ) και να χειρίζεται από ανεξάρτητο διακόπτη/μοχλό, ώστε να υπάρχει ευελιξία ελέγχου στην ανάρτηση των κάδων σε εδάφη με κλίση.

**Κυκλώματα υπερκατασκευής**

Το υδραυλικό κύκλωμα θα παίρνει κίνηση από το δυναμολήπτη ( ΡΤΟ ) του οχήματος μέσω ισχυρών υδραυλικών αντλιών – τουλάχιστον δύο ( 2 ) και θα φέρει αυτοματισμό αποσύμπλεξης χωρίς την συνεχή καταπόνηση του δυναμολήπτη.

Πρέπει να είναι εφοδιασμένο με βαλβίδα ανακούφισης για αποφυγή αλόγιστων υπερφορτώσεων.

Όλες οι κινήσεις του μηχανισμού συμπίεσης της υπερκατασκευής υποχρεωτικά να ελέγχονται από ψηφιακά προγραμματιζόμενη συσκευή ( PLC Controller ) μέσω επαγωγικών ανιχνευτών προσέγγισης. Δεν είναι αποδεκτή η χρήση ηλεκτρονόμων (ρελέ.)

Όλες οι γραμμές του ηλεκτρικού κυκλώματος να είναι τοποθετημένες σε στεγανούς αγωγούς και αν χρειασθεί αντικατάσταση, αυτή να γίνεται χωρίς να χρειασθεί να ανοιχθούν τρύπες με οξυγόνο.

**Ποιότητα και καταλληλότητα**

Στην προσφορά να συμπεριλαμβάνονται αντίγραφα ή αναφορές ή παραπομπές – κατά περίπτωση, των εγκρίσεων και των πιστοποιητικών κατασκευής – καταλληλότητας χρήσης, σύμφωνα με την Ευρωπαϊκή και Ελληνική νομοθεσία, δηλαδή :

(α) **έγκριση τύπου** του Υπουργείου Μεταφορών για την κυκλοφορία του οχήματος, σύμφωνα με τις απαιτήσεις του **Κανονισμού** (**ΕΕ**) **2018/858**,

(β) **δήλωση συμμόρφωσης ΕΚ,** σύμφωνα με τις βασικές απαιτήσεις υγείας και ασφάλειας ( ΠΔ 57/2010 ) - σήμανση CE και **πιστοποιητικό εξέτασης τύπου ΕΚ,** σύμφωνα με τις βασικές απαιτήσεις υγείας και ασφάλειας ( ΠΔ 57/2010 ενσωμάτωση οδηγίας 2006/42/ΕΚ – αρ. 12.3.α,β ) και με το πρότυπο της σειράς ΕΝ1501-1:2021 της Ευρωπαϊκής επιτροπής τυποποίησης ( CEN ).

Το εργοστάσιο κατασκευής του ολοκληρωμένου οχήματος, θα πρέπει να :

(α) εφαρμόζει **ολοκληρωμένο σύστημα διαχείρισης** κατά ISO 9001, ή ισότιμο – να προσκομισθούν αντίγραφα πιστοποιητικών,

(β) έχει **παραδώσει** όμοια οχήματα στην τελευταία τριετία – να προσκομισθεί πίνακας παραδόσεων και

(γ) διαθέτει **έμπειρο τεχνικό προσωπικό** με κατάλληλα προσόντα, τουλάχιστον δέκα ( **10** ) εξειδικευμένους τεχνίτες κατά μ.ο., την τελευταία τριετία – να προσκομισθεί πίνακας εργασίας.

**Χρόνος και τόπος παράδοσης , εγγύηση και τεχνική υποστήριξη**

α) Η προθεσμία παράδοσης, ορίζεται σε **οκτώ** **( 8 )** **μήνες**, από την ημερομηνία υπογραφής της σύμβασης ενώ ως τόπος παράδοσης, ορίζεται το αμαξοστάσιο του Δήμου.

Κατά την παράδοση του οχήματος, ο προμηθευτής οφείλει να προσκομίσει τεχνικά εγχειρίδια λειτουργίας και συντήρησης στην Ελληνική γλώσσα.

β) Η εγγύηση καλής λειτουργίας **δέκα** **οκτώ** **( 18 )** **μηνών**, τουλάχιστον, θα ισχύει από την ημερομηνία της παραλαβής.

Με δική του φροντίδα και δαπάνη και σε χρονικό διάστημα όχι μεγαλύτερο των πέντε έως δέκα (5~10) εργάσιμων ημερών ( από την επίσημη ενημέρωσή του από τον Δήμο ) να αντικαθιστά κάθε εξάρτημά του που θα αποδειχθεί ελαττωματικό ή θα υποστεί βλάβη λόγω κακής κατασκευής, σε όλο το χρονικό διάστημα που ισχύει η εγγύηση καλής λειτουργίας.

γ) Ο προμηθευτής φέρει την υποχρέωση να παρέχει τεχνική υποστήριξη και εξυπηρέτηση ( συνεργείο επισκευής – κατά προτίμηση του εργοστασίου κατασκευής του ολοκληρωμένου οχήματος, σε απόσταση όχι μεγαλύτερη των 200 χλμ από τον Δήμο ) και να εφαρμόζει ολοκληρωμένο σύστημα διαχείρισης πιστοποιημένο κατά ISO 9001, ή ισότιμο. Είτε διαθέτει συνεργείο ο ίδιος ο προμηθευτής ή ο κατασκευαστής του ολοκληρωμένου οχήματος είτε παρέχει τεχνική εξυπηρέτηση με συνεργαζόμενο συνεργείο, θα πρέπει να αποδεικνύεται η καταλληλότητα του συνεργείου στην επισκευή απορριμματοφόρων, με την προσκόμιση μίας (1) τουλάχιστον σύμβασης με Δήμο, για εργασίες επισκευής απορριμματοφόρων.

δ) Ο προμηθευτής υποχρεούται κατά την κατάθεση της προσφοράς να συμπεριλάβει όλα τα απαραίτητα κατά την κρίση του τεχνικά φυλλάδια, συμπεριλαμβανομένης κωδικοποιημένης λίστας ανταλλακτικών - κατά προτίμηση στην Ελληνική γλώσσα και να δηλώσει ότι αναλαμβάνει την υποχρέωση να εκπαιδεύσει με δική του δαπάνη το τεχνικό προσωπικό του Δήμου ( τουλάχιστον 2 άτομα ) στον χειρισμό και την συντήρηση.

**Κριτήρια ανάθεσης**

Κριτήριο κατακύρωσης της προμήθειας, είναι η πλέον συμφέρουσα από οικονομική άποψη προσφορά βάσει της βέλτιστης σχέσης ποιότητας – τιµής, η οποία θα εκτιμηθεί σύμφωνα με τα ακόλουθα κριτήρια ανάθεσης.

|  |  |  |  |
| --- | --- | --- | --- |
| **Α/Α** | **ΠΕΡΙΓΡΑΦΗ** | **ΒΑΘΜΟΛΟΓΙΑ** | **ΣΒ** |
| Κ1 | Αυτοκίνητο πλαίσιο | 100 - 120 | 10% |
| Κ2 | Κινητήρας | 100 - 120 | 10% |
| Κ3 | Σύστημα μετάδοσης κίνησης | 100 - 120 | 10% |
| Κ4 | Σώμα υπερκατασκευής | 100 - 120 | 10% |
| Κ5 | Σύστημα συμπίεσης | 100 - 120 | 10% |
| Κ6 | Υδαυλικό και ηλεκτρικό κύκλωμα | 100 - 120 | 10% |
| Κ7 | Ανυψωτικός μηχανισμός | 100 - 120 | 10% |
| Κ8 | Εγγύηση καλής λειτουργίας | 100 - 120 | 10% |
| Κ9 | Χρόνος παράδοσης | 100 - 120 | 10% |
| Κ10 | Τεχνική υποστήριξη | 100 - 120 | 10% |
| **ΑΘΡΟΙΣΜΑ ΣΥΝΟΛΟΥ ΣΥΝΤΕΛΕΣΤΩΝ ΒΑΡΥΤΗΤΑΣ ( ΣΒ )** | | | **100%** |

Η βαθμολογία είναι 100 βαθμοί για τις περιπτώσεις που ικανοποιούνται ακριβώς όλοι οι όροι του κριτηρίου.

Η βαθμολογία αυτή αυξάνεται έως 120 βαθμούς, όταν υπερκαλύπτονται οι όροι του κριτηρίου.

Η βαθμολόγηση κάθε κριτηρίου αξιολόγησης κυμαίνεται από 100 βαθμούς στην περίπτωση που ικανοποιούνται ακριβώς όλοι οι όροι των τεχνικών προδιαγραφών, αυξάνεται δε μέχρι τους 120 βαθμούς όταν υπερκαλύπτονται οι απαιτήσεις του συγκεκριμένου κριτηρίου. Κάθε κριτήριο αξιολόγησης βαθμολογείται αυτόνομα με βάση τα στοιχεία της προσφοράς. Η σταθμισμένη βαθμολογία του κάθε κριτηρίου θα προκύπτει από το γινόμενο του επιμέρους συντελεστή βαρύτητας επί τη βαθμολογία του, η δε συνολική βαθμολογία της προσφοράς θα προκύπτει από το άθροισμα των σταθμισμένων βαθμολογιών όλων των κριτηρίων. Η συνολική βαθμολογία U της τεχνικής προσφοράς υπολογίζεται με βάση τον παρακάτω τύπο:

**U=σ1.Κ1+σ2.Κ2+………..+σν.Κν (τύπος 1)**

όπου: «σν» είναι ο συντελεστής βαρύτητας του κριτηρίου ανάθεσης Κν και ισχύει

**σ1+σ2+..σν = 1 (100%) (τύπος 2)**

Κριτήρια με βαθμολογία μικρότερη από 100 βαθμούς (ήτοι που δεν καλύπτουν/παρουσιάζουν αποκλίσεις από τις τεχνικές προδιαγραφές της παρούσας) επιφέρουν την απόρριψη της προσφοράς. Πλέον συμφέρουσα από οικονομική άποψη προσφορά είναι εκείνη που παρουσιάζει τον μικρότερο λόγο της προσφερθείσας τιμής προς την βαθμολογία της (ήτοι αυτή στην οποία το Λ είναι ο μικρότερος αριθμός), σύμφωνα με τον τύπο που ακολουθεί.

**Λ = Προσφερθείσα τιμή / Συνολική βαθμολογία τεχνικής προσφοράς (U)**

Προσωρινός ανάδοχος θα αναδειχθεί ο οικονομικός φορέας που θα προσφέρει την πλέον συμφέρουσα από οικονομική άποψη προσφορά με βάση τη βέλτιστη σχέσης κόστους - ποιότητας, εφόσον κριθεί ότι η προσφορά του πληροί τους όρους και τις τεχνικές προδιαγραφές της διακήρυξης και της μελέτης από την Επιτροπή αξιολόγησης του διαγωνισμού.

|  |  |  |  |  |
| --- | --- | --- | --- | --- |
| **ΕΝΔΕΙΚΤΙΚΟΣ ΠΡΟΫΠΟΛΟΓΙΣΜΟΣ** | | | | |
|  | | | |  |
| **Α/Α** | **ΑΠΟΡΡΙΜΜΑΤΟΦΟΡΟ ΟΧΗΜΑ** | **Ποσότητα** | **Τιμή (€)** | **Κόστος (€)** |
| 1 | Απορριμματοφόρο όχημα 12 m3 | 1,00 | 160.000,00 | 160.000,00 |
| **Προϋπολογισμός, άνευ ΦΠΑ 24%** | | | | **160.000,00** |
| ΦΠΑ 24% | | | | 38.400,00 |
| **Προϋπολογισμός, συμπεριλαμβανομένου του ΦΠΑ 24%** | | | | **198.400,00** |

**Προσοτσάνη,05/03/2025**

ΣΥΝΤΑΧΘΗΚΕ ΕΛΕΓΧΘΗΚΕ ΚΑΙ ΘΕΩΡΗΘΗΚΕ

Ο Προϊστάμενος Δ/νσης Περιβάλλοντος Η Προϊστάμενη Δ/νσης Τεχνικών Υπηρεσιών

**Γεώργιος Μαρτιάδης Δέσποινα Δεληγιαννίδου**

**Πολιτικός Μηχανικός Πολιτικός Μηχανικός**